AARHUS: Søren Jensen Rådgivende Ingeniørfirma får nyt, stort kontordomicil i Aarhus.

Det sker når Søren Jensens hovedkontor i den kommende weekend flytter adresse til et større 5. etagers kontordomicil på Åboulevarden 13 i Aarhus.

Medarbejdere fra tegnestuerne i Silkeborg, Vejle, Åboulevarden 70 og Europaplads i Aarhus flytter dermed sammen i det nye domicil, som fremover vil danne rammen for 160 medarbejdere.

Søren Jensen Rådgivende Ingeniørfirma flyttede i 1961 fra Fiskergade til Magasin-bygningen på Åboulevarden, man kan derfor sige, at ringen sluttes når firmaet på ny flytter op mod Fiskergade. Det nye sted er valgt ud fra en række kriterier for eksempel stedets centrale placering og den lette adgang til både offentlig transport og parkering.

- Det er vigtigt for os, at vi gennem flytningen tilbyder vores medarbejdere endnu bedre rammer, siger firmaets administrerende direktør Frank Jensen.